กรมอุตุนิยมวิทยา ยืนยัน วันพรุ่งนี้ประเทศไทยจะเข้าสู่ฤดูหนาวแล้ว ขอให้ประชาชนรักษาสุขภาพ
นายสมควร ต้นจาน ผู้อำนวยการส่วนพยากรณ์อากาศกลาง กองพยากรณ์อากาศ  กรมอุตุนิยมวิทยา เปิดเผยถึงลักษณะอากาศของประเทศไทยในช่วงสัปดาห์นี้ว่า วันนี้(1 พ.ย. 64) ภาคเหนือ ภาคกลางและภาคตะวันตก ยังคงมีฝนตกเล็กน้อยถึงปานกลางบางแห่ง จากนั้นวันพรุ่งนี้ (2 พ.ย.64) มวลอากาศเย็นเริ่มแผ่ปกคลุมประเทศไทยตอนบนทำให้อุณหภูมิลดลง 1-2 องศาเซลเซียส โดยภาคเหนือ ภาคตะวันออกเฉียงเหนือและภาคกลาง อุณหภูมิต่ำสุดในช่วงเช้าอยู่ที่ประมาณ 19 - 21 องศาเซลเซียส ขณะเดียวกัน วันที่ 2-6 พ.ย.64 ปริมาณฝนทุกพื้นที่จะเริ่มลดลง ยกเว้นภาคใต้ที่ยังคงมีฝนตกหนักถึงหนักมากบางแห่งโดยเฉพาะภาคใต้ฝั่งตะวันออกที่จังหวัดนครศรีธรรมราช สงขลา ปัตตานี ยะลาและนราธิวาส ปริมาณฝนร้อยละ 60 - 80 ของพื้นที่ ขอให้ประชาชนเฝ้าระวังฝนตกหนักสะสมอาจทำให้เกิดน้ำท่วมฉับพลันน้ำป่าไหลหลาก จากนั้นในวันที่ 7 พ.ย. เป็นต้นไป ประเทศไทยตอนบนจะเริ่มมีฝนฟ้าคะนองเกิดขึ้นบางแห่งปริมาณฝนร้อยละ 20 - 30 ของพื้นที่ หลังจากนั้นอุณหภูมิจะเริ่มลดลงผู้อำนวยการส่วนพยากรณ์อากาศกลาง กองพยากรณ์อากาศ กรมอุตุนิยมวิทยา  กล่าวด้วยว่า วันพรุ่งนี้ (2 พ.ย.64) เป็นต้นไป กรมอุตุนิยมวิทยาจะออกประกาศเข้าสู่ฤดูหนาวอย่างเป็นทางการของประเทศไทยประจำปี 2564 ขอให้ประชาชนติดตามสภาพอากาศอย่างต่อเนื่อง